A Bizottság rendelete
(2003. május 20.)
egy új takarmány-adalékanyag, a manganomangán-oxid végleges engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1756/2002/EK rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2], és különösen annak 3. cikkére és 9. cikkének d) pontjára,
mivel:
(1) A 70/524/EGK irányelv előírja, hogy új adalékanyag az irányelv 4. cikkével összhangban benyújtott kérelem elbírálását követően engedélyezhető.
(2) A "manganomangán-oxid" adalékanyag mint mangánforrás engedélyezése iránti kérelmet benyújtották, amely a 70/524/EGK irányelv C. mellékletének II. részében említett nyomelemek csoportjába tartozik.
(3) A takarmányozási tudományos bizottság 2002. február 6-án véleményt adott az említett adalékanyag takarmányokban való felhasználásáról, amelynek következtetése szerint a manganomangán-oxid nem jelent veszélyt az állatok és az emberek egészségére, illetve a környezetre nézve.
(4) A manganomangán-oxid alkalmazására vonatkozóan benyújtott engedélyezési kérelem értékelése azt mutatja, hogy ez a 2. cikk aaaa) pontjában említett adalékanyag az e rendelet mellékletében meghatározott feltételekkel megfelel a 70/524/EGK irányelv 3a. cikkében meghatározott követelményeknek. Ezért ezen adalékanyag alkalmazását határozatlan időre kell engedélyezni.
(5) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az e rendelet mellékletében felsorolt, "nyomelemek" csoportjába tartozó manganomangán-oxid takarmány-adalékanyagként való alkalmazását a mellékletben megállapított feltételekkel engedélyezik.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 20-án.